CELEX: 62002CJ0122
Language: fi
Date: 2003-01-16
Title: Yhteisöjen tuomioistuimen tuomio (ensimmäinen jaosto) 16 päivänä tammikuuta 2003. # Euroopan yhteisöjen komissio vastaan Belgian kuningaskunta. # Jäsenyysvelvoitteiden noudattamatta jättäminen - Direktiivin 98/83/EY täytäntöönpanon laiminlyönti. # Asia C-122/02.

Avis juridique important

|

62002J0122

Yhteisöjen tuomioistuimen tuomio (ensimmäinen jaosto) 16 päivänä tammikuuta 2003.  -  Euroopan yhteisöjen komissio vastaan Belgian kuningaskunta.  -  Jäsenyysvelvoitteiden noudattamatta jättäminen - Direktiivin 98/83/EY täytäntöönpanon laiminlyönti.  -  Asia C-122/02.  

Oikeustapauskokoelma 2003 sivu I-00833

AsianosaisetTuomion perustelutPäätökset oikeudenkäyntikuluistaPäätöksen päätösosa
Asianosaiset

Asiassa C-122/02, Euroopan yhteisöjen komissio, asiamiehinään G. Valero Jordana ja J. Adda, prosessiosoite Luxemburgissa, kantajana, vastaan Belgian kuningaskunta, asiamiehenään A. Snoecx, vastaajana, jossa kantaja vaatii yhteisöjen tuomioistuinta toteamaan, että Belgian kuningaskunta ei ole noudattanut ihmisten käyttöön tarkoitetun veden laadusta 3 päivänä marraskuuta 1998 annetun neuvoston direktiivin 98/83/EY (EYVL L 330, s. 32) mukaisia velvoitteitaan, koska se ei ole antanut kaikkia kyseisen direktiivin noudattamisen edellyttämiä lakeja, asetuksia ja hallinnollisia määräyksiä, tai joka tapauksessa koska se ei ole ilmoittanut näistä toimenpiteistä komissiolle, YHTEISÖJEN TUOMIOISTUIN (ensimmäinen jaosto), toimien kokoonpanossa: jaoston puheenjohtaja M. Wathelet sekä tuomarit P. Jann ja A. Rosas (esittelevä tuomari), julkisasiamies: L. A. Geelhoed, kirjaaja: R. Grass, ottaen huomioon esittelevän tuomarin kertomuksen, kuultuaan julkisasiamiehen 10.10.2002 pidetyssä istunnossa esittämän ratkaisuehdotuksen, on antanut seuraavan tuomion 

Tuomion perustelut

1 Euroopan yhteisöjen komissio on nostanut EY 226 artiklan nojalla kanteen, joka on saapunut yhteisöjen tuomioistuimeen 5.4.2002 ja jossa yhteisöjen tuomioistuinta vaaditaan toteamaan, että Belgian kuningaskunta ei ole noudattanut ihmisten käyttöön tarkoitetun veden laadusta 3 päivänä marraskuuta 1998 annetun neuvoston direktiivin 98/83/EY (EYVL L 330, s. 32; jäljempänä direktiivi) mukaisia velvoitteitaan, koska se ei ole antanut kaikkia kyseisen direktiivin noudattamisen edellyttämiä lakeja, asetuksia ja hallinnollisia määräyksiä, tai joka tapauksessa koska se ei ole ilmoittanut näistä toimenpiteistä komissiolle. Asiaa koskevat oikeussäännöt 2 Direktiivin 17 artiklassa säädetään, että jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan kahden vuoden kuluessa sen voimaantulosta ja että niiden on ilmoitettava tästä komissiolle viipymättä. 3 Direktiivin 18 artiklassa säädetään, että direktiivi "tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä". Koska kyseinen direktiivi julkaistiin 5.12.1998, se tuli näin ollen voimaan 25.12.1998 ja täytäntöönpanolle varattu määräaika päättyi 25.12.2000. Oikeudenkäyntiä edeltävä menettely 4 Koska komissio katsoi, että direktiiviä ei ollut täytäntöönpantu säädetyssä määräajassa, se aloitti EY 226 artiklassa tarkoitetun menettelyn. Kehotettuaan virallisella huomautuksella Belgian kuningaskuntaa esittämään huomautuksensa komissio lähetti 18.7.2001 perustellun lausunnon, jossa se kehotti kyseistä jäsenvaltiota toteuttaman lausunnon noudattamisen edellyttämät toimenpiteet kahden kuukauden kuluessa lausunnon tiedoksiannosta. 5 Belgian pysyvä lähetystö Euroopan unionissa lähetti 10.10.2001 ja 21.2.2002 päivätyillä kirjeillä komissiolle seuraavat säädökset, joilla täytäntöönpannaan tai joiden tarkoituksena on täytäntöönpanna direktiivi: - ihmisten käyttöön tarkoitetun sellaisen veden laadusta, joka pakataan elintarvikelaitoksissa tai jota käytetään siellä elintarvikkeiden valmistusta ja/tai markkinoille saattamista varten 14.1.2002 tehty kuninkaan päätös - vesijohtoverkon kautta jaettavan veden laadusta 24.1.2002 tehty Brysselin pääkaupunkiseudun hallintoalueen hallituksen päätös, joka on julkaistu Belgian virallisessa lehdessä 21.2.2002 -  esitys ihmisten käyttöön tarkoitetusta vedestä annettavaksi Flanderin hallintoalueen asetukseksi, joka on valmisteilla - esitys ihmisten käyttöön tarkoitetun veden laadusta annettavaksi Vallonian hallintoalueen asetukseksi, joka on valmisteilla. 6 Koska komissio katsoi, ettei Belgian kuningaskunta ollut toteuttanut kaikkia direktiivin täytäntöönpanon edellyttämiä toimia, se nosti nyt esillä olevan kanteen. Jäsenyysvelvoitteiden noudattamatta jättäminen 7 Komissio toteaa, että Flanderin ja Vallonian hallintoalueiden osalta esitetyt asiakirjat ovat vain esitöitä. Se katsoo tämän perusteella, että Belgian kuningaskunta ei ole vielä toteuttanut tarvittavia täytäntöönpanotoimia. 8 Belgian kuningaskunta täsmentää täytäntöönpanosta Belgian liittovaltion hallituksen tasolla, että 14.1.2002 tehty kuninkaan päätös on julkaistu Belgian virallisessa lehdessä 19.3.2002. 9 Belgian kuningaskunta selostaa täytäntöönpanosta Flanderin ja Vallonian hallintoalueiden tasolla, että täytäntöönpanotoimien toteuttaminen on seuraavissa vaiheissa: - Vallonian hallintoalueen osalta Conseil d'État on antanut lausunnon esityksestä täytäntöönpanoasetukseksi, joka esitetään lähiaikoina Vallonian hallitukselle hyväksyttäväksi - Flanderin hallintoalueen osalta on toteutettu seuraavat täytäntöönpanotoimet: - ihmisten käyttöön tarkoitetusta vedestä 8.5.2002 annettu Flanderin parlamentin asetus, jonka Flanderin hallitus on hyväksynyt ja vahvistanut 24.5.2002; tämä säädös on toimitettu Belgian viralliseen lehteen sen julkaisemiseksi mahdollisimman pian - Flanderin hallituksen esitys ihmisten käyttöön tarkoitetun veden laadun säätelemisestä annettavaksi päätökseksi; Flanderin hallitus on hyväksynyt tämän säädöksen periaatteellisella tasolla ja kyseisen hallituksen pitäisi hyväksyä se lopullisesti mahdollisimman pian. 10 Belgian kuningaskunta ei kiistä sitä, ettei se ole toteuttanut kaikkia tarvittavia täytäntöönpanotoimia, ja se toteaa, että komissiolle ja yhteisöjen tuomioistuimelle ilmoitetaan täytäntöönpanotoimien edistymisestä. 11 Tämän osalta on todettava, että vakiintuneen oikeuskäytännön mukaan jäsenyysvelvoitteen laiminlyönnin olemassaoloa arvioitaessa on otettava huomioon jäsenvaltion tilanne sellaisena, kuin se oli perustellussa lausunnossa asetetun määräajan päättyessä, ja ettei yhteisöjen tuomioistuin ota huomioon tämän jälkeen tapahtuneita muutoksia (asia C-133/94, komissio v. Belgia, tuomio 2.5.1996, Kok. 1996, s. I-2323, 17 kohta). 12 Esillä olevassa asiassa mitään säädöksiä direktiivin saattamiseksi osaksi Espanjan oikeusjärjestystä ei ollut annettu perustellussa lausunnossa asetetun määräajan päättyessä. 13 Koska direktiivin täytäntöönpanoa ei ole täysimääräisesti toteutettu asetetussa määräajassa, on katsottava, että komission nostama kanne on perusteltu. 14 Edellä esitetyn perusteella on todettava, että Belgian kuningaskunta ei ole noudattanut direktiivin mukaisia velvoitteitaan, koska se ei ole antanut kaikkia kyseisen direktiivin noudattamisen edellyttämiä lakeja, asetuksia ja hallinnollisia määräyksiä. 

Päätökset oikeudenkäyntikuluista

Oikeudenkäyntikulut 15 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Koska komissio on vaatinut Belgian kuningaskunnan velvoittamista korvaamaan oikeudenkäyntikulut ja koska tämä on hävinnyt asian, Belgian kuningaskunta on velvoitettava korvaamaan oikeudenkäyntikulut. 

Päätöksen päätösosa

Näillä perusteilla YHTEISÖJEN TUOMIOISTUIN (ensimmäinen jaosto) on antanut seuraavan tuomiolauselman: 1) Belgian kuningaskunta ei ole noudattanut ihmisten käyttöön tarkoitetun veden laadusta 3 päivänä marraskuuta 1998 annetun neuvoston direktiivin 98/83/EY mukaisia velvoitteitaan, koska se ei ole antanut kaikkia kyseisen direktiivin noudattamisen edellyttämiä lakeja, asetuksia ja hallinnollisia määräyksiä. 2) Belgian kuningaskunta velvoitetaan korvaamaan oikeudenkäyntikulut.